A Bizottság 1475/2003/EK rendelete

(2003. augusztus 20.)

a Skóciától északnyugatra található mélytengeri korallzátonyoknak a vonóhálóval végzett halászat hatásaitól való védelméről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre [1] és különösen annak 7. cikkére,

mivel:

(1) A 2371/2002/EK rendelettel összhangban a közös halászati politikának elővigyázatos megközelítést kell alkalmaznia, ha abból a célból tesz intézkedéseket, hogy a lehető legkisebbre csökkentse a halászat hatását a tengeri ökológiai rendszerekre.

(2) A legújabb tudományos jelentések szerint – és különösen a Nemzetközi Tengerkutatási Tanács jelentései értelmében – a Skóciától északnyugatra található, az Egyesült Királyság joghatósága alá tartozó területen mélytengeri korallzátony-telepeket (Lophelia pertusa) találtak és térképeztek fel. E "Darwin Mounds" néven ismert telepek állapota jónak tűnik, de láthatóak fenékvonóhálóval folytatott halászat által okozott sérülések nyomai.

(3) A tudományos jelentések szerint ezek a koralltelepek olyan élőhelyeket alkotnak, ahol fontos és rendkívül sokféle biológiai közösség él. Széles körben elismert tény, hogy ezek az élőhelyek kiemelt védelemre szorulnak. Az észak-kelet-atlanti tengeri környezet védelméről szóló egyezmény (OSPAR-egyezmény) a közelmúltban felvette a mélytengeri korallzátonyokat a veszélyeztetett élőhelyek jegyzékébe.

(4) A legutóbb a 97/62/EK irányelvvel [2] módosított, a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv [3] a közösségi jelentőségű természetes élőhelyek közé sorolja a korallzátonyokat, amelyek védelméhez különleges természetmegőrzési területeket kell kijelölni. Az Egyesült Királyság hivatalosan is kifejezte azt a szándékát, hogy a Darwin Mounds-t különleges természetmegőrzési területté nyilvánítsa abból a célból, hogy az említett irányelv szerinti kötelezettségei teljesítésével megóvja ezt az ilyen típusú élőhelyet.

(5) Az Egyesült Királyság felhívta a Bizottság figyelmét arra a tényre, hogy előfordul, hogy egyes vonóhálós halászhajók, mélytengeri halak tömegének mozgatása közben, csoportosan tevékenykednek a Darwin Mounds területén, ezáltal helyrehozhatatlan kárt okozva e mélytengeri élőhelyekben.

(6) Az Egyesült Királyság ezért a 2371/2002/EK rendelet értelmében sürgősségi intézkedések elfogadását kérte abból a célból, hogy betiltsák a fenékvonóhálók használatát az említett koralltelepek területén. Az Egyesült Királyság közölte kérését a tagállamokkal, amelyek azonban a megadott határidőig nem továbbították észrevételeiket a Bizottságnak.

(7) Figyelembe véve az Egyesült Királyság által szolgáltatott bizonyítékot, kétségtelen tény, hogy az érintett élőhely megőrzését komoly veszély fenyegeti, és ezért haladéktalanul cselekedni kell. Az elkövetkező hónapokban folytatódna a kiterjedt, fenékvonóhálóval végzett halászati tevékenység az érintett területen, mielőtt a Tanács bármiféle intézkedést elfogadhatna; ezért helyénvaló a fenékvonóhálók alkalmazásának azonnali hatállyal történő betiltása az említett koralltelepek területén a 2371/2002/EK rendelet szerinti sürgősségi intézkedések által,

ELFOGADTA EZT A RENDELETET:

1. cikk

A következő koordináták összekötésével húzott vonal által határolt területen tilos a hajók számára a fenékvonóhálók vagy az olyan, hasonló vontatott hálók használata, amelyek alkalmazásuk közben érintik a tengerfeneket:

é. sz. 59o 54' | ny. h. 7o 39' |

é. sz. 59o 54' | ny. h. 6o 47' |

é. sz. 59o 37' | ny. h. 6o 47' |

é. sz. 59o 37' | ny. h. 7o 39' |

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet hat hónapig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 20-án.

a Bizottság részéről

Franz Fischler

a Bizottság tagja

[1] HL L 358., 2002.12.31., 59. o.

[2] HL L 305., 1997.11.8., 42. o.

[3] HL L 206., 1992.7.22., 7. o.

--------------------------------------------------